AMAZWI ENDUDUZO APHUMA KUNDUNANKULU WAKWAZULU-NATAL UNOMUSA DUBE-NCUBE EMNGCWABENI KAMNUZ JUDAS MTHETHWA EMANGUZI, EMKHANYAKUDE, NGOMGQIBELO MHLAKA-25 FEBRUARY 2023

Namuhla sihlangene emhlanganweni ongahleliwe wuMdali. Akuyona intando kaNkulunkulu ukuba kwethu lapha kodwa intando yababulali abanonya nezinhliziyo ezimbi.

Ngokujwayelekile uMdali nguyena kuphela owazi usuku lokufika nokuhamba kwethu emhlabeni. Kodwa abenzi bobubi, abasocongi sebephendukile sekuyibona asebenquma ukuthi ubani ubulawa nini futhi kanjani.

Sikule nkonzo ke, ukuzophelezela iqhawe nesishoshovu somzabalazo Cde uJuda Mthethwa.

UCde Juda siyamazi sonke njengesishabasheki ebesikhathalela ukubona uMkhanyakude uya phambili. Ubesekhaleni lomkhankaso wokulwa nobugebengu bokweqiswa kwezimoto zidluliswe emingceleleni.

Ukuzinikela kwakhe ekusebenzeleni isizwe, kungoba ubeyilunga lenhlangano kaKhongolose. UKhongolose yiyona nhlangano yamadelakufa abeka izimpilo zabantu phambili kunezabo. Wenze omkhulu umehluko etshala imbewu yokuthi akufanele ubugebengu bube umkhuba owamukelekile emphakathini.

Yingakho aba ngelinye lamalunga aqala inhlangano uMhlabuylingana Anti Crime Society. Ube yikhansela kusukela ngonyaka ka-2001 waze wayomela uMkhandlu walapha eMkhanyakude.

Sonke sibonile oMongameni befika lapha ukuzokwethula amasu okulwa nobugebengu baseMingceleni yamazwe angomakhelwane.

Namuhla kunohlelo olusezithebeni lwamaJersey Barriers, Izithiyo zokuvimba imingcele ukuze izimoto zingeqi.

Siyazi ababulali bebeqonde ukusisabisa nokuthumela umlayezo wokuthi yibona abakhonyayo. Ngifisa ukusho ukuthi izolo besethula inkulumo yesimo sesiFundazwe. Sikubeke kwacaca ukuthi ubugebengu sizobhekana nabo mahlanze. Kuzofanele kucace ukuthi yithi esiphumelelayo noma izigebengu.

Namuhla iqhawe lethu lithulisiwe kodwa kumele singabi nakwesaba. Umzabalazo mawuye phambili.

Kubuhlungu ukuthi uCde Juda uhambe ngesandla somuntu. Kudela owaziyo ukuthi kuthini kumbulali uma esethathe umphefumulo womuntu ngesihluku? Kudela owaziyo ukuthi buyehla yini ubuthongo uma esezwa kuqhuma isililo – esephendule izingane zikamufi izintandane, waphendula inkosikazi ka Cde Juda umfelokazi?

Ungambulala uCde Judas, kodwa ngeke uyibulale imibono nemicabangi yakhe. Namuhla kufanele sivuke umbhejazane egameni lika Cde Judas singavumi ukuba yizisulu zezigebengu ezingenanembeza ezibulala abantu budlabha?

Sithi sekwanele manje ukucanasa kwezigebebengu emphakathini yethu.

Mphakathi waseMkhanyakude namaphethelo, uma siphelezela leliqhawe elinguNyambose ebelilwela ubulungiswa emphakathini kufanele siqhubezele phambili izinkolelozakhe. UNyambose ubengayifuni into ebheke eceleni.

Ukuhamba kukaNyambose makwakhe oCde Judas abaningi abazoqinisekisa ukuphepha kwezindawo zemiphakathi yakithi. Uma singasukumi silwe nobugebengu ezibulele UNyambose izigebengu zizoqeda ngathi.

Kufanele sinqume manje ukuthi izingane zethu sifuna ziphile endaweni enjani. UNyambose ubelwa nobugebengu ukuze izingane zikhule zazi ukuthi ubugebengu abakhi kunalokho budicilela phansi.

Egameni likaHulumeni kusiphatha kabuhlungu ukusocongwa kukaNyambose ngoba besisalindele lukhulu kuyena nemizamo yakhe yokulwa nobugebengu. Sigqemeke ingozi engeqiwa ntwala ngokushiywa nguDingiswayo ngokuzuma okukhulu kangaka.

Sisho njalo nakuNyambose ukuthi ufane nesosha elifele empini – akalilahlanga ithemba uma ebona ukuthi ubugebengu buyadlanga endaweni – kunalokho wabambisana nezakhamuzi zendawo basungula Umhlabuyalingana Society Against Crime (USAC),

uNyambose abenguSihlalo wayo.

Siyanxusa ukuthi sikhumbule igalelo likaNyambose ngokuthi siqhubeke lapho egcine khona ngokulwa nobugebengu obusihlalise lubhojozi emphakathini yakithi.

Ngeke sivume ukuthi izigebengu zicanase futhi zenze umathanda. NesiZulu siyasho ukuthi kayikho impunga yehlathi.

Sinxusa namaphoyisa ukuthi asebenze ngokuzikhandla ukuze abenzi bobubi babanjwe futhi bathole isijeziso esibafanele. Kusobala ukuthi izigilamkhuba azisebenzi zodwa kodwa kukhona ezisebenza nabo.

Siyawunxusa nomphakathi ukuthi ungazifihli izigebengu ezenza okubi – isikhathi esiningi abenzi bobubi basuke baziwa ngumphakathi – ngakhoke siyawucela umphakathi ukuthi uzibike kwabomthetho izigebengu ukuze zipheze ukusihlalisa lubhojozi.

UNyambose usebenzise isikhathi sakhe esiningi ezinikele emphakathini. Siyabonga emndenini wakhe ngokuthi usiboleke leli qhawe nesishoshovu ebesilwela ukuphepha nokuphila komphakathi.

Sonke silahlekelwe ngokudlula emhlabeni kukaDingiswayo, othinte izinhliziyo zabantu abaningi endaweni.

Mphakathi waseMkhanyakude, mndeni nezihlobo zikaNyambose – singuhulumeni siyazibophezela ukuthi ngeke kugcine izwi lezigebengu.

Sicela sikhumbule ukuthi uHulumeni uzoyinqoba impi yobugebengu uma usebenzisana nomphakathi. Abaziyo bathi kuthatha isigodi sonke ukukhulisa ingane ezoba ngumuntu oqotho kusasa.

SinguHulumeni sithi kuthatha abantu besigodi abaqotho ukuhlangana balwe nobugebengu ukuze kuphephe izingane, abantu besifazane kanye nabadala.

Konke kusezandleni zethu ukuthi silwe nobugebengu njengoba kade enza uNyambose.

Ladies and Gentlemen, it is painful to note that Nyambose was taken from us far too soon. It is saddening to note that his life was cut short by a senseless act of violence, and our community is now poorer for his untimely loss.

Mphakathi waseMkhanyakude namaphethelo, we must not let Nyambose’s death be in vain. We must honour his memory by continuing the work that he and his crime-fighting organisation had started, by standing up against crime and injustice, and by striving to make our community a better place for all.

To the family and loved ones of this brave crime fighter, we offer our deepest condolences. Please know that your loss is shared by us all, and that we will never forget the sacrifices that uDingiswayo made on behalf of our community.

Kumalungu oMhlabuyalingana Society Against Crime, sithi Lalani ngenxeba – ningalahli imbeleko ngokufelwa.

Qhubekani nokulwa nobugebengu ukuze igalelo likaNyambose lingashabalali emphakathini. Sithi qinani idolo – niguqe ngamadolo nibhekise kuMdali.

Hamba kahle Nyambose, Dingiswayo, Nkonyane yeNkosi – uyibekile induku ebandla.

Kukhulu esikufundile kuwena futhi siyathembisa ukuthi sizoqhubeka sizilandele izimfundiso zakho.

Siyabonga